b"\n_START_ARTICLE_\nKamerat Napoleon\n_START_PARAGRAPH_\nKamerat Napoleon (originaltittel Animal Farm \xe2\x80\x93 \xc2\xabdyreg\xc3\xa5rden\xc2\xbb) er en satirisk, allegorisk roman av den engelske forfatteren George Orwell, f\xc3\xb8rst utgitt 1945. Handlingen er lagt til g\xc3\xa5rden \xc2\xabManor Farm\xc2\xbb der dyrene tar makten fra menneskene og begynner \xc3\xa5 drive g\xc3\xa5rden p\xc3\xa5 sine egne premisser. Boken er en \xc3\xa5penbar kritikk av stalinismen i Sovjetunionen fra et marxistisk perspektiv. _NEWLINE_Handlingen i boken foreg\xc3\xa5r i England p\xc3\xa5 g\xc3\xa5rden Manor Farm. Boken \xc3\xa5pner med at dyrene har r\xc3\xa5dsm\xc3\xb8te, en av grisene, Old Major, holder tale om hvordan alle dyrene p\xc3\xa5 g\xc3\xa5rden som alle er like mye verdt m\xc3\xa5 st\xc3\xa5 sammen mot menneskene. Grisene, som av de andre dyrene er holdt for \xc3\xa5 v\xc3\xa6re veldig intelligente og derfor respekterte, leder m\xc3\xb8tet. Dyrene har flere slike m\xc3\xb8ter i l\xc3\xb8pet av de neste m\xc3\xa5nedene. Old Majors tale egger til revolusjon blant dyrene p\xc3\xa5 g\xc3\xa5rden. De kaller idelogien deres for dyrismen (animalism), som kan sammenlignes med Marx' og Engels' kommunisme. Revolusjonen kommer og dyrene tar over Manor Farm, som etter dette blir kalt Dyreg\xc3\xa5rden (Animal Farm). Utover i boken blir det utviklet et sterkt skille mellom grisene og de andre dyrene. Dette rettferdiggj\xc3\xb8res av grisene ved \xc3\xa5 hevde at \xc2\xabAlle dyr er like, men noen dyr er likere enn andre\xc2\xbb. Etter hvert opptrer grisene som menneskeliknende ledere, og ideologien de begynte med blir glemt._NEWLINE_Boken kom f\xc3\xb8rst i norsk utgave under navnet \xc2\xabDiktatoren\xc2\xbb i 1946, oversatt av Sigrid Munthe Mossige. I 1964 utgav Pax Forlag den under tittelen \xc2\xabKamerat Napoleon\xc2\xbb, nyere utgaver har senere tilkommet. Det er ogs\xc3\xa5 blitt utgitt en tegneserieadapsjon av Jean Giraud og Marc Bati, og boken har blitt filmatisert flere ganger._NEWLINE_Pink Floyd-albumet Animals er delvis inspirert av romanen."